VEGA og Live Nation præsenterer  
**Gendannede electronica-veteraner til VEGA med nyt album**  
  
*I april udgav den engelske electronica-duo Orbital deres første album siden 2004. Den 14. november kan man høre den gendannede duo og det roste nye album, ”Wonky”, live i Store VEGA.*

**Orbital er tilbage, hvor de slap**  
Med deres første udgivelse siden gendannelsen i 2008 og deres seneste album *Blue Album* (2004) er brødrene Phil og Paul Hartnoll med *Wonky* tilbage med deres klassiske mix af electronica krydret med elementer af techno, ambient og acid.  
  
På den nye udgivelse er duoens lyd dog også blevet opdateret med nye musikalske tendenser som dubstep og grime. Alligevel er anmelderne enige om, at det nye album er Orbital, som man kender og elsker dem.  
  
**Rost comeback-album**  
Der er således blevet taget godt imod comeback-albummet fra Hartnoll-brødrene. Det har fået flotte karakterer i de toneangivende engelske musikmagasiner Q Magazine og Mojo, der udråber *Wonky* til at være det bedste Orbital-album siden klassikeren *Snivilisation* fra 1994.   
  
Også BBC og amerikanske Pitchfork udtrykker glæde over det nye materiale fra electronica-veteranerne, og herhjemme har Gaffa givet det nye udspil 4/6 stjerner.  
  
Lyt og download album-singlerne ”New France” og ”Never” på [Orbitals hjemmeside](http://orbitalofficial.com/audio.asp?pagenum=1).  
  
**Elektroniske bølgebrydere ind i mainstreamen**  
Orbital, der blev dannet i 1989, brød igennem i løbet af 1990’erne, hvor de udgav en række skelsættende albums. Deres store gennembrud kom i 1994, hvor de udgav albummet *Snivilisation*, som bl.a. indeholdt sangene ”[Kein Trink Wasser](http://www.youtube.com/watch?v=HSZmQdvJA6A)” og ”[Are We Here?”](http://www.youtube.com/watch?v=XTsxngA2lps). På sidstnævnte sang leveres vokalen af Alison Goldfrapp, der senere dannede den kendte electropop-duo Goldfrapp.  
  
Orbital er et af de største elektroniske navne igennem tiderne i Storbritanien, og sammen med kunstnere som Moby og Aphex Twin var de med til at bringe den elektroniske musik ind i mainstream-kulturen. Den anerkendelse duoen nyder skyldes også, at de, noget atypisk for elektronisk musik, altid brugt improvisationen som en del af deres liveshows.  
  
Dette har man mulighed for at opleve, når Orbital spiller deres nye materiale live i Store VEGA til november.  
 **Fakta om koncerten med Orbital**  
VEGA og Live Nation præsenterer  
Orbital (UK)  
14. november kl. 20

Store VEGA, Enghavevej 40, 1674 Kbh. V

200 kr. + gebyr

Billetsalget starter mandag den 25. juni kl. 10 via VEGAs hjemmeside, BilletNET og på posthuse.  
Læs mere om koncerten på <http://vega.dk/arrangementer/orbital-7990.html>.  
  
  
*For yderligere oplysninger kontakt venligst*  
Anders Madsen  
Online-redaktør, VEGA

[akm@vega.dk](mailto:akm@vega.dk) - 3326 0946